**ΕΓΓΡΑΦΟ ΕΡΓΑΣΙΑΣ**

**ΚΟΙΝΕΣ ΔΡΑΣΕΙΣ/ΠΡΩΤΟΒΟΥΛΙΕΣ ΚΕΒΕ - OEB**

Επειδή οι δύο Οργανώσεις, Ομοσπονδία Εργοδοτών & Βιομηχάνων (ΟΕΒ) και Κυπριακό Εμπορικό & Βιομηχανικό Επιμελητήριο (ΚΕΒΕ), διαπιστώνουν ότι σειρά θεμάτων που αφορούν ή/και επηρεάζουν την οικονομία του τόπου και ειδικότερα τις επιχειρήσεις, έχουν οδηγήσει σε αρνητικές προεκτάσεις για την προοπτική και την ανάπτυξη της επιχειρηματικής δραστηριότητας, αποφάσισαν να προχωρήσουν με ένα κοινό πλαίσιο συνεργασίας και συντονισμένες δράσεις σε βασικούς τομείς όπως περιγράφονται πιο κάτω, προς όφελος των επιχειρήσεων Μελών τους.

1. **Διαχείριση των αποφάσεων του Διοικητικού Δικαστηρίου σε σχέση με τις αποκοπές των απολαβών και συντάξεων των δημοσίων υπαλλήλων**

Οι πρόσφατες αποφάσεις του Διοικητικού Δικαστηρίου με τις οποίες κρίθηκαν αντισυνταγματικοί οι νόμοι βάσει των οποίων το κράτος προχώρησε στην μείωση των απολαβών και συντάξεων των δημόσιων υπαλλήλων ως μέτρο αντιμετώπισης της κρίσης, προκαλούν τεράστια ανησυχία για το μέλλον των δημοσιονομικών δυνατοτήτων και των πιθανών επιπτώσεων στην οικονομία του τόπου. Με την επιφύλαξη του αποτελέσματος της έφεσης που θα ασκήσει η κυβέρνηση επί των πρωτόδικων αποφάσεων, οι δύο οργανώσεις θα απαιτήσουν τα εξής:

i. Τροποποίηση του Συντάγματος έτσι ώστε να δοθεί το δικαίωμα στο νομοθέτη να λαμβάνει μέτρα σε ακραίες περιπτώσεις και περιόδους κρίσεων στην βάση του δικαίου της ανάγκης.

ii Άρση της μονιμότητας των δημόσιων υπαλλήλων.

iii. Επαναφορά του θέματος της μεταρρύθμισης της δημόσιας υπηρεσίας στο προσκήνιο με ιδιαίτερη έμφαση στον εκσυγχρονισμό του τρόπου οργάνωσης και λειτουργίας της κρατικής μηχανής, για μείωση της γραφειοκρατίας και αύξησης της παραγωγικότητας και στην μεταρρύθμιση του κρατικού μισθολογίου.

iv. Διερεύνηση/αξιολόγηση του ενδεχόμενου ΚΕΒΕ - ΟΕΒ να υποβάλουν αίτηση παρέμβασης στην διαδικασία ενώπιον του Ανώτατου Δικαστηρίου στην έφεση της απόφασης που αφορά τις αποκοπές των απολαβών των δημόσιων υπαλλήλων, με στόχο την εκπροσώπηση των Οργανώσεων ως ενδιαφερόμενα μέρη.

1. **Έλλειψη ανθρώπινου δυναμικού**

Με την συνεχιζόμενη μείωση των διαθέσιμων ανέργων ή/και την ανεπάρκεια και απροθυμία των υφιστάμενων ανέργων να καλύψουν τρέχουσες ανάγκες σε όλους τους τομείς της οικονομίας και ειδικότερα στην τουριστική και επισιτιστική βιομηχανία, στο λιανικό εμπόριο, στην βιομηχανία και σε άλλους σημαντικούς τομείς, οι επιχειρήσεις αποδεδειγμένα αντιμετωπίζουν σοβαρά προβλήματα στελέχωσης. Το ζήτημα αυτό πρέπει να αντιμετωπιστεί με τη μορφή του κατεπείγοντος αφού αρκετές επιχειρήσεις αδυνατούν να ανταποκριθούν με επάρκεια στον όγκο της ζήτησης των προϊόντων και υπηρεσιών τους. Συγκεκριμένα, θα πρέπει να προωθηθούν οι εξής δράσεις:

i. Να εντατικοποιηθούν οι ενέργειες για ένταξη των φοιτητών τρίτων χωρών στην αγορά εργασίας.

ii. Προώθηση της τροποποίησης της υφιστάμενης στρατηγικής απασχόλησης αλλοδαπών τρίτων χωρών για να καλύπτει τις πραγματικές ανάγκες των επιχειρήσεων. Επαναξιολόγηση των κριτηρίων και βελτίωση των διαδικασιών στη βάση των υπομνημάτων που έχουν υποβάλει οι δύο οργανώσεις.

iii. Επανασχεδιασμός και επαναπροκήρυξη σχεδίων στήριξης της απασχόλησης του Υπουργείου Εργασίας, Πρόνοιας και Κοινωνικών Ασφαλίσεων και της Αρχής Ανάπτυξης Ανθρώπινου Δυναμικού (ΑΝΑΔ), τα οποία έχουν συμβάλει σημαντικά στη στήριξη της απασχόλησης, που να ανταποκρίνονται και να ικανοποιούν τις νέες ανάγκες των επιχειρήσεων, λαμβάνοντας υπόψη το διαθέσιμο εργατικό δυναμικό που βρίσκεται νόμιμα στη Κύπρο.

iv. Αυστηρότερη παρακολούθηση των δικαιούχων ΕΕΕ.

1. **Εφαρμογή Γενικού Συστήματος Υγείας (ΓεΣΥ)**

Οι δυο Οργανώσεις παρακολουθούν στενά και με ιδιαίτερη ανησυχία τις εξελίξεις γύρω από την εφαρμογή του Γενικού Συστήματος Υγείας (ΓεΣΥ). Ειδικότερα, η αποτυχία επίτευξης συμφωνιών μεταξύ ΟΑΥ με τους απαραίτητους για σκοπούς λειτουργίας του συστήματος παρόχους υπηρεσιών υγείας μόλις δύο μήνες πριν την έναρξη πρόσβασης στις υπηρεσίες από τους πολίτες, διατηρούν ΚΕΒΕ και ΟΕΒ σε εγρήγορση για έγκαιρη αντίδραση.

Επιπλέον, επιβεβαιώνεται ότι οι θέσεις ΟΕΒ και ΚΕΒΕ σε σχέση με το πλαίσιο λειτουργίας του συστήματος παραμένουν επικεντρωμένες στις εξής παραμέτρους: ΓεΣΥ οικονομικά βιώσιμο αυστηρά στα πλαίσια του εγκεκριμένου σφαιρικού προϋπολογισμού, ορθή, γρήγορη και πραγματική αυτονόμηση των δημόσιων νοσηλευτηρίων στην πράξη και δυνατότητα ελεύθερης επιλογής παρόχων υπηρεσιών υγείας.

Συγκεκριμένα, οι δυο Οργανώσεις συμφωνούν όπως προωθήσουν τα εξής:

i. Θα ζητηθεί πολιτική δέσμευση στο ανώτατο επίπεδο σχετικά με το συνολικό ποσό του σφαιρικού προϋπολογισμού και συγκεκριμένα ότι αυτό **δεν θα αυξηθεί κάτω από οποιεσδήποτε προϋποθέσεις. Καμία αύξηση των εισφορών (εργοδοτών, εργαζομένων, κρατικού προϋπολογισμού κ.α.) δεν πρόκειται να γίνει αποδεκτή** και θα πρέπει να διασφαλιστεί ότι το σύστημα θα προσφέρει **ποιοτικά** αυτά που έχει σχεδιαστεί να καλύπτει μέσα από τον διαθέσιμο προϋπολογισμό όπως αυτός έχει ψηφιστεί από την Βουλή.

ii. Θα απαιτηθεί η άμεση έναρξη της διεξαγωγής της μελέτης οικονομικών επιπτώσεων η οποία με απόφαση του Υπουργικού Συμβουλίου έχει παγοποιηθεί. Όπως έχει τονιστεί επανειλημμένα, μια μελέτη αυτού του χαρακτήρα είναι επιβεβλημένη και απολύτως αναγκαία για ένα έργο εθνικών διαστάσεων όπως το ΓΕΣΥ.

iii. Εάν σε εύλογη περίοδο μετά την 1η Ιουνίου, δεν υπάρξουν τέτοιες συνθήκες που να διασφαλίζουν επαρκή και ποιοτική παροχή φροντίδας για όλους τους δικαιούχους, από κοινού οι οργανώσεις θα αξιώσουν τον άμεσο τερματισμό των εισφορών στο Ταμείο Ασφάλισης Υγείας.

1. **Νομοθετική ρύθμιση των απεργιών στις ουσιώδεις υπηρεσίες**

Χωρίς να αμφισβητούμε το Συνταγματικό δικαίωμα της απεργίας, ο κίνδυνος της ανεξέλεγκτης χρήσης του και ειδικά στις ουσιώδεις υπηρεσίες μπορεί να επιφέρει δυσανάλογο πλήγμα στην οικονομία και να την καταστήσει όμηρο διάφορων μικρών ομάδων συμφερόντων, όπως αποδεικνύεται από τις αδικαιολόγητες και εκτός των εργασιακών θεσμίων απεργίες στα αεροδρόμια και στα λιμάνια.

ΚΕΒΕ και ΟΕΒ θα εντατικοποιήσουν τις προσπάθειες για νομοθετική ρύθμιση των απεργιών στις ουσιώδεις υπηρεσίες. Στόχος παραμένει η ορθολογική ρύθμιση της άσκησης της απεργίας στις ουσιώδεις υπηρεσίες ώστε, χωρίς να αφαιρείται το δικαίωμα της απεργίας, να διασφαλίζεται ότι η άσκηση του θα είναι η έσχατη λύση και ότι στη διάρκεια του δεν θα απειλείται η ζωή, η υγεία, η ασφάλεια ή η ευημερία μέρους ή όλου του πληθυσμού και φυσικά ότι η οικονομία δεν θα τελεί υπό ομηρία.

1. **Επαναφορά των επιβαρύνσεων που επιβλήθηκαν προς τις επιχειρήσεις**

Αναγνωρίζοντας τις επιβαρύνσεις που έχουν προκύψει για τις επιχειρήσεις ένεκα της:

1. αύξησης του εταιρικού φορολογικού συντελεστή από 10% σε 12,5%
2. αύξησης του φόρου πάνω στα επιτόκια από καταθέσεις από 15% σε 30%
3. αύξησης της Έκτακτης Εισφοράς Άμυνας σε μερίσματα από 15% σε 17%
4. αύξησης των εισφορών στο Ταμείο Κοινωνικών Ασφαλίσεων
5. έναρξης καταβολής εισφορών στο Ταμείο Ασφάλισης Υγείας για σκοπούς ΓεΣΥ

ΟΕΒ και ΚΕΒΕ θα εντείνουν τις προσπάθειες προς όλες τις κατευθύνσεις με στόχο την επίτευξη των εξής:

i. Κατάργηση της εργοδοτικής εισφοράς στο Ταμείο Κοινωνικής Συνοχής ύψους 2%. Η εισφορά αυτή επιβαρύνει άμεσα το εργατικό κόστος και καταλήγει στο πάγιο ταμείο της δημοκρατίας χωρίς να υπάρχει κάποιο ειδικό ταμείο κοινωνικής συνοχής.

ii. Μείωση εισφοράς εργοδοτών στα Ταμεία Πλεονάζοντος Προσωπικού και Προστασίας Δικαιωμάτων των Εργοδοτουμένων σε περίπτωση Αφερεγγυότητας του Εργοδότη από 1,2% στο 0,6% καθ΄ ότι τα δύο ταμεία είναι οικονομικά εύρωστα και διασφαλισμένα έναντι μελλοντικών απαιτήσεων με αποθεματικό το οποίο ξεπερνά τα 540 εκ. ευρώ.

iii. Μείωση του φόρου άμυνας επί των μερισμάτων από 17% σε 15%. Μείωση του φόρου πάνω στους τόκους από καταθέσεις, από 30% σε 15%.

iv. Παροχή κινήτρου επιταχυνόμενης απόσβεσης για επενδύσεις.

v. Η επένδυση σε μηχανήματα, εξοπλισμό, οι επενδύσεις για απόκτηση μετοχών σε νέες ή υφιστάμενες λειτουργούσες επιχειρήσεις ή συμμετοχές σε επιχειρήσεις να αφαιρούνται από τα κέρδη που λογίζονται ως μερίσματα τα οποία υπόκεινται σε έκτακτη εισφορά για άμυνα.

1. **Ενιαία Υπηρεσία Επιθεώρησης**

Σχετικά με το προτεινόμενο Νομοσχέδιο για την σύσταση ενιαίας υπηρεσίας επιθεώρησης, οι δυο Οργανώσεις παρά τις ενστάσεις τους θα συνεχίσουν να παρακολουθούν το θέμα και θα βρίσκονται σε συνεχή επικοινωνία με τα μέλη τους, με σκοπό την υιοθέτηση από την Βουλή των βασικών θέσεων και εισηγήσεων που έχουν διαμορφώσει από κοινού οι δύο Οργανώσεις με στόχο να καταπολεμηθεί αυστηρά η αδήλωτη εργασία.

\_\_\_\_\_\_\_\_\_\_\_\_\_\_\_\_\_\_\_\_\_\_\_

MA190463.SHM